વરસાદ સમયસર આવે તો એની કિંમત નથી હોતી. વહેલો આવે તો એ કમોસમીમાં ખપે છે. તંત્ર અને લોકો ઊંઘતા ઝડપાય છે. છેવટે એને એમ થાય કે આના કરતાં તો ન આવ્યો હોત તો સારું થાત. વરનું પણ આવું જ નથી? ઓફિસથી ઘેર આવે તો ટોણો મારવામાં આવે કે ‘કેમ વહેલા?’ એનું વહેલા આવેલું માથે પડે, કારણ કે પેલીને ચિંતા હોય કે વહેલો આવ્યો છે તો ચા માગશે, નાસ્તો માગશે કે પછી ટીવીનું રીમોટ પકડીને મેચ જોવા બેસી જશે. માણસ રોજ મોડો આવતો હોય તો એનાં વહેલા આવવાની કદર થાય છે. પણ સમયસર ઘેર આવનાર જો સમય કરતાં વહેલો આવે તો એની કદર નથી થતી, પૂછપરછ થાય છે. વર અને વરસાદ શરૂઆતમાં સારા લાગે છે. પણ એકવાર જામે પછી એની કિંમત નથી થતી. ‘સવારે આવ્યો’, ‘ઓફિસ જવાના સમયે જ પડે છે,’ ‘રજાના દિવસે પડે તો જવું ક્યાં?’ આવી ફરિયાદો વરસાદ માટે થાય છે. જોકે ગંદકી બેઉને કારણે થતી હોવાની ફરિયાદ સાંભળવા મળે છે.